b"\n_START_ARTICLE_\nMare de D\xc3\xa9u de la Miseric\xc3\xb2rdia (Bonanat Zaortiga)\n_START_SECTION_\nHist\xc3\xb2ria\n_START_PARAGRAPH_\nAquesta taula constitu\xc3\xafa el compartiment central d'un retaule provinent de l'ermita de la Mare de D\xc3\xa9u de la Carrasca, a Blancas, prov\xc3\xadncia de Terol. La \xe2\x80\x9ccarrasca\xe2\x80\x9d \xc3\xa9s una alzina petita, i l'arbre representat al marge inferior esquerre de la composici\xc3\xb3 fa, justament, refer\xc3\xa8ncia a l'origen de la pe\xc3\xa7a.\n_START_SECTION_\nDescripci\xc3\xb3\n_START_PARAGRAPH_\nLa Mare de D\xc3\xa9u de la Miseric\xc3\xb2rdia aixopluga sota el seu mantell una multitud de personatges integrada per homes, a l'esquerra, i dones, a la dreta, de diferents edats i condicions i entre els quals podem trobar laics i religiosos. El seu mantell, sostingut per dos \xc3\xa0ngels, protegeix els \xc3\xa9ssers humans de les cinc fletxes que han caigut del cel, i que simbolitzen un dels mals m\xc3\xa9s temuts i estesos a l'Europa de la Baixa Edat Mitjana, la pesta, entesa tot sovint com a c\xc3\xa0stig div\xc3\xad pels pecats de la humanitat.\n_START_SECTION_\nAn\xc3\xa0lisi\n_START_PARAGRAPH_\nLa taula de la Mare de D\xc3\xa9u de la Miseric\xc3\xb2rdia, coneguda tamb\xc3\xa9 com de la Carrasca, atribu\xc3\xafda a l'aragon\xc3\xa8s Bonanat Zaortiga, amb el caracter\xc3\xadstic aplec de fidels sota el seu mantell, s'aparta del tema del donant. Tanmateix, \xc3\xa9s un bon exemple del tractament encara gen\xc3\xa8ric en ple segle XV d'una gran diversitat d'individus, no tan sols homes d'esgl\xc3\xa9sia, reis, nobles o grans dignataris, sin\xc3\xb3 tamb\xc3\xa9 menestrals i homes d'altres condicions socials, caracteritzats b\xc3\xa0sicament tots ells per la indument\xc3\xa0ria."